ሙን ጃይ ኢን አዲሱ የደቡብ ኮሪያ ፕሬዚዳንት ሆነው ተመረጡ
በአገሪቱ ዛሬ ማለዳ ላይ በይፋ በተጀመረው ምርጫ የኮሪያ ዴሞክራቲክ ፓርቲው ሙን ጃይ ኢን 41 ነጥብ 4 በመቶ ድምጽ አግኝተዋል።የእርሳቸው ዋነኛ ተፎካካሪ ይሆናሉ የተባሉት ወግ አጥባቂው ሁንግ ጁን ፒዮ ደግሞ 23 ነጥብ 3 በመቶ ድምጽ ማግኘት ችለዋል።ለዘብተኛው ሙን ጃይ ኢን በ2012 የሃገሪቱ ፕሬዚዳንታዊ ምርጫ፥ በቀድሞዋ የሃገሪቱ መሪ ፓርክ ጊዩን ሃይ በጠባብ ድምጽ ተሸንፈው ነበር። ተመራጩ ፕሬዚዳንት ሃገራቸው ጎረቤት ሰሜን ኮሪያን በተመለከተ የምትከተለውን ፖሊሲ የመቀየር ሃሳብ አላቸው።ነገሮችን በመነጋገርም ሴኡል ከፒዮንግያንግ ጋር ያላትን የባላንጣነት ስሜት የመቀየር እቅድ እንዳለቸው ነው የሚነገረው።የሃገሪቱ የቀድሞ መሪ ከአብሮ አደግ ጓደኛቸው ቾይ ሱን ሲል ጋር በከባድ የሙስና ወንጀል ተከሰው ፍርድ ቤት ቀርበዋል፡፡ስልጣናቸውን ተጠቅመው የአብሮ አደግ ጓደኛቸውን ድርጅቶች ተጠቃሚ አድርገዋል የተባሉት ፓርክ ጊዩን ሃይ፥ በርካታ ደቡብ ኮሪያውያን በአደባባይ ወጥተው ተቃውሟቸውን እንዲገልጹ ምክንያት ሆነዋል፡፡የሀገሪቱ የህገ መንግስት ፍርድ ቤትም ባለፈው መጋቢት ወር ከስልጣናቸው እንዲወርዱ ውሳኔ ሲያሳልፍ፥ የሙስና ልዩ መርማሪዎች በይፋ የሙስና ወንጀል ክስ አቅርበውባቸዋል-(ኤፍ ቢ ሲ) ፡፡ 